Fluitjieblasers se ‘moordenaars’ bly agter traliesJabulane Petros Mashamaite, James Mswazi Chuma, Samuel Seruputlane Mokonyane en Nkholo Frans Mangadi in die hof. (Foto: Verskaf) Twee sakemanne wat verdink word van die moord op twee ANC-raadslede wat glo die fluitjie oor wanadministrasie by die Mogalakwena-munisipaliteit in Limpopo wou blaas, is borgtog in die Mokopane-landdroshof geweier. Hul twee medebeskuldigdes bly ook agter tralies nadat hulle hul aansoek om borgtog laat vaar het. Jabulane Petros Mashamaite, James Mswazi Chuma, Samuel Seruputlane Mokonyane en Nkholo Frans Mangadi is drie jaar ná die moorde in hegtenis geneem en staan nou tereg op aanklagte van moord en sameswering tot moord. Dít volg nadat Vaaltyn Kekana (54) en Ralph Kanyane (32) in 2019 in ŉ motor in Mokopane doodgeskiet is. Albei was destyds raadslede verbonde aan die Mogalakwena-munisipaliteit. Kekana was ten tyde van sy moord op die punt om ŉ verslag rakende onreëlmatige uitgawes en wanadministrasie by dié munisipaliteit aan die munisipale raad voor te lê. Jabulane Petros Mashamaite, James Mswazi Chuma, Samuel Seruputlane Mokonyane en Nkholo Frans Mangadi in die hof. (Foto: Verskaf) Mashudu Malabi-Dzhangi, woordvoerder van die Nasionale Vervolgingsgesag (NVG), sê Mashamaite het in sy borgtogaansoek aangevoer dat die oorledenes sy kamerade was en dat hy hoegenaamd geen aandeel in hul moord gehad het nie. Die staat het egter Mashamaite se aansoek teengestaan, aangesien hy die staatsgetuies in die saak ken en moontlik kan inmeng met hul getuienis. Chuma het ook sy onskuld in sy aansoek volgehou. “Die hof het borgtog geweier omdat die twee applikante versuim het om buitengewone omstandighede te lewer wat hulle in die belang van geregtigheid toelaat om op borgtog vrygelaat te word,” sê Malabi-Dzhangi. Die verdagtes sal nou weer op 19 Augustus in die hof moet verskyn. Die akte van beskuldiging sal na verwagting dán aan hulle beteken word.